runetrust/blame-folketinget-dk huggingface dataset:
Jens Peter Vernersen (S), 2002-11-15:
Det er jo sådan, at her ved førstebehandlingen har man den principielle debat om lovforslaget, og noget af det principielle i det her forslag er jo, at den gruppe, der er på topskat, de højestlønnede, får en skattemæssig fordel af at få lønnen udbetalt i aktier, hvorimod den gruppe, som er i bundskatområdet - det er trods alt to millioner mennesker - ikke har nogen skattemæssig fordel af at få lønnen udbetalt som aktier.
Rune Lund (EL), 2021-01-21:
Og at gøre det med en provenuneutral omlægning kunne man sagtens have gjort, men det havde krævet, at man havde gjort fossilbilerne dyrere, og at man havde sat afgifterne op på brændstoffer, men at man til gengæld havde gjort elbilerne billigere og så selvfølgelig havde lavet social kompensation i forhold til lavindkomstgrupperne ved at hæve den grønne check.
Holger K. Nielsen (SF), 2000-03-15:
Hvorfor skal vi så høre den form for sniksnak med sammenligninger med 1970'erne og 1980'erne, når det reelle spørgsmål er følgende: Hvorfor skal vi gå ind i en usikker fremtid i en ØMU med meget vidtgående politiske konsekvenser, når den økonomiske og sociale konsekvens sandsynligvis er, at det vil forværre den danske beskæftigelse?
Mette Abildgaard (KF), 2023-11-28:
Vi er også nødt til at se på, hvordan vi kan bruge velfærdsteknologi til at løfte nogle af opgaverne i fremtiden, så nogle af de her ægte varme hænder med menneskeligt varmt blod løbende ud i de yderste fingerled bliver brugt så godt som overhovedet muligt.
Esben Lunde Larsen (V), 2012-04-13:
Alligevel gør ministeren gældende, at man jo ikke behøver at udbetale støtte, og at det sådan bare er på grund af ens venlighed, at man kompenserer landmændene, og alligevel hænger ministerens argument om, at offentligheden skal have adgang, på ingen måder sammen.
Mikkel Bjørn (DF), 2025-04-02:
Uden at gå i detaljer med, hvad de holdninger helt præcis er, vil jeg bare spørge: Vil SF, når eller hvis de skal indgå i en regering eller som parlamentarisk grundlag for en regering, så gøre nogle af de ønsker og krav gældende i en regeringsforhandling, altså vil man forsøge at kæmpe sin egen politik igennem på udlændingeområdet og på statsborgerskabsområdet i en regering eller som parlamentarisk grundlag for den?
Rasmus Prehn (S), 2010-10-13:
Jeg læser op: Vil ministeren forklare, hvordan regeringens målsætning om, at danske skolebørn skal være blandt de dygtigste i verden, hænger sammen med, at en ny opgørelse viser, at 45 af de 54 kommuner, der har indgået budgetforlig, skærer ned på folkeskolen?
Karen Ellemann (V), 2016-11-11:
Som nævnt er det en ret til en indledende koordinerende rådgivning, afprøvning af CTI-metoden for kvinder, som fraflytter et krisecenter, og så generelt det her markante løft af indsatsen til personer udsat for vold i nære relationer, bl.a. med midlerne til den her efterværnsindsats i den nye satspuljeaftale.
Lars Barfoed (KF), 2010-04-28:
Nu siger jeg, at jeg ikke kan huske tallet præcist, for ellers kommer der nogen og fortæller mig, at jeg har fortalt noget forkert her i Folketinget, men alt i alt taler vi vel om en gruppe af dem, vi er nødt til at afsondre af hensyn til sikkerheden, på omkring 30 personer.
Henrik Dam Kristensen (S), 2011-12-07:
Det er sådan, at man kan læse de ting, der er blevet sagt i Folketinget, bl.a. også i forbindelse med det her spørgsmål, og der vil spørgeren jo kunne se, at jeg gav, synes jeg, en ordentlig og nøgtern forklaring på prisstigningerne, og kom med en klar gennemgang af, hvordan det her hænger sammen, og jeg tror, at jeg temmelig mange gange sagde, at målet er, at der skal være bedre, mere effektiv og billigere kollektiv trafik.
Bjarne Corydon (S), 2012-02-08:
Det, jeg bare stilfærdigt konstaterer, er, at man dermed går længere i retning af at skabe tryghed og ro på boligmarkedet, og at man er mere ordholdende i forhold til sin politik over for boligejerne, end tilfældet var under den tidligere regering og også for spørgerens eget vedkommende.
Aage Frandsen (SF), 2004-12-07:
Regeringen, Venstre taler meget om, at det skal være efterspørgselsstyret, men det, der jo ligger i det, er, at det både handler om udbud og efterspørgsel, og så er spørgsmålet, hvad det så giver på markedsområdet, hvilke tilbud der bliver givet, fordi der er nogle bestemte efterspørgsler.
Frank Dahlgaard (KRF), 2001-10-03:
Kan ministeren bekræfte, at den undersøgelse fra 1997, som ministeren henviser til, også indeholder oplysninger om, at med hensyn til de 2-3 pct. stærkt forstyrrende elever, der er tale om, så har lærerne selv ytret ønske om, at halvdelen af de stærkt forstyrrende elever skulle fjernes, ikke fra folkeskolen, men fra folkeskolens almindelige klasser, så der blev en chance for trivsel og undervisning for de øvrige elever?
Rasmus Prehn (S), 2008-05-28:
Det er med til at skabe angst ude i kommunerne, det er med til at skabe utryghed ude i kommunerne, og det er med til at skabe nervøsitet ude i kommunerne, og de tænker: Rammer vi ikke lige præcis, så kommer velfærdsministeren, så kommer finansministeren efter os, og så skal vi reducere.
Poul Erik Dyrlund (S), 1999-05-20:
Og endelig vil jeg gerne spørge til sidst: Man må i hvert fald gå ud fra, at det er et seriøst forslag, når man taler om tjenestemandsansættelse fra Dansk Folkepartis side, og man må vel også betragte det som værende så seriøst, at man, forinden man lukker munden op, har taget sygeplejerskerne i ed og spurgt sygeplejerskerne, om de er interesserede i at få en tjenestemandsansættelse?
Jacob Mark (SF), 2016-03-17:
Og det er jo ikke bare noget, de røde politikere heroppe på talerstolen finder på, det er jo SDU selv, uddannelsesinstitutionen, det er CBS selv, uddannelsesinstitutionen, som skriver, at det her vil være en barriere for studerendes mobilitet, og at det vil øge frafaldet samt skade den sunde konkurrence mellem uddannelsesinstitutionerne.
Søren Søndergaard (EL), 2020-01-30:
Den umiddelbare konsekvens var jo, at 320.000 mennesker blev drevet på flugt; den var, at flere tusinde blev dræbt og såret, inklusive politikere, som blev likvideret; den er, at 86.000 børn er forhindret i at gå i skole på grund af flygtningestrømme; og den er, måske frem for alt, at kampen mod Islamisk Stat er blevet svækket.
Frank Dahlgaard (UP), 2001-05-31:
Måske skulle vi også lige nævne det, som TV-Avisen her kl. 21 havde som et indslag - det er jo også noget, der er sket i dette folketingsår - nemlig efter igangsættelsen af Schengen og bortfaldet af personkontrollen ved grænsen, så fanger og tager politiet væsentligt færre grænseoverløbere.
Per Clausen (EL), 2008-05-21:
Mit spørgsmål er: Mener hr. Michael Aastrup Jensen ikke, at det var en meget vigtig traktat, der blev vedtaget, og at den får meget stor betydning for fremtidens lovgivning i Danmark, og at det derfor ville være helt oplagt at sørge for, at der var en ordentlig information om, hvilke forandringer der er sket, også når hr. Michael Aastrup Jensen nu i løbet af få måneder vil sige til den danske befolkning, at de netop på grund af indholdet i Lissabontraktaten bliver nødt til at ændre forbeholdene?
Holger K. Nielsen (SF), 2008-02-29:
Men ifølge forsvarsministeren skal der jo træffes en principbeslutning allerede i 2009, og der er det helt, helt usandsynligt, at man får en fast pris for i hvert fald Joint Strike Fighter'en og formentlig også Gripen, og sandsynligt, at de heller ikke er færdigudviklet.
Laura Lindahl (LA), 2019-01-22:
Og vi tror, at de daginstitutioner kommer, hvis der er gode ledere, og en god leder er for mig en leder, som har handlerum, og som kan lede, og man kan altså ikke lede, hvis man bliver detailreguleret herinde fra Christiansborg, men man kan lede og være en god leder, når man tager bestik af situationen i den enkelte daginstitution.
Leif Mikkelsen (LA), 2015-05-07:
En whistleblowerordning giver ansatte i Forsvarets og Politiets Efterretningstjenester mulighed for at henvende sig anonymt til det uafhængige tilsyn med efterretningstjenester eller Folketingets Kontroludvalg og disse myndigheders mulighed for at iværksætte en undersøgelse af sagen.
Mattias Tesfaye (S), 2017-02-21:
Det er jo en afvejning, man må foretage, men jeg tror, at vi er ved at være der, hvor det ville styrke den danske uddannelsessektor som helhed, hvis der kom et klart signal om, at uanset om man er i et område, hvor der er mange unge religiøse, eller man ikke er, så har Folketinget rimelig klare retningslinjer for regionens rolle på uddannelsessteder, og det er, at den helst skal blive uden for døren.
Hans Kristian Skibby (DF), 2014-03-11:
Det synes vi i Dansk Folkeparti er ganske fint, og vi synes også, det er fint, at man på den her måde er med til at finansiere det, ved at der justeres lidt på den økonomi, som ligger bag stormflodsordningen, hvor man jo skal betale en øget afgift på 10 kr. om året via sine ejendomsskatter.
Jacob Buksti (S), 1999-02-11:
Og som hr. Holger K. Nielsen sagde, så ville han ikke udelukke nogen. Det er selvfølgelig meget betryggende. Men jeg vil gerne spørge hr. Holger K. Nielsen, hvordan og hvorledes det i givet fald påvirker SF's valgløfter i fremtiden, og hvordan og hvorledes hr. Holger K. Nielsen tror, det eventuelt påvirker SF's mulige indfrielse af valgløfterne, hvis der skal være et regeringssamarbejde. Eller tror hr. Holger K. Nielsen ikke, hvis man skal ind i sådan et regeringssamarbejde, hvor der altså er måske tre-fire-fem partier med, at hr. Holger K. Nielsen ville få svært ved at indfri alle SF's valgløfter?
Mai Mercado (KF), 2014-06-11:
Derfor har Konservative og Dansk Folkeparti sammen fremsat et forslag om at skabe en behandlingsgaranti for børn og unge, som netop lever i misbrugsfamilier, sådan at de i et anonymt og altså i et frit forum uden om de kommunale myndigheder kan få rådgivning, terapi og støtte inden for 30 dage til at lære at håndtere et liv i misbrugsfamilier.
Mattias Tesfaye (S), 2023-12-06:
Loven om minimumsnormeringer er jo en kæmpestor økonomisk saltvandsindsprøjtning til de 0-6-årige børn, og den trepartsaftale, der netop er blevet lavet, giver jo 1.800 kr. mere om måneden, ifølge pædagogernes egen fagforening, til pædagogisk personale.
Søren Søndergaard (EL), 2025-05-27:
Vi havde jo, hvis nogen kan huske tilbage til Rushdie-sagen, en iransk modstandsgruppe, som var relativt aktiv, i hvert fald i udlandet, og den iranske modstandsgruppe, som ingen kunne beskylde for at være venner med regimet, da den løbende får folk henrettet, blev placeret på EU's terrorliste.
Peter Skaarup (DF), 2001-03-21:
Og der stod også, at USA fik sin vilje ved over for et af verdens mindste og fattigste lande gennem et helt årti at bruge vold og blokade og dermed overtræde alle regler for civiliseret internationalt samkvem og tilsidesætte enhver demokratisk spilleregel, selv om der jo faktisk lige var et demokrati dér, der var i sit gry, og hvor der havde været et demokratisk valg.
Anni Svanholt (SF), 2001-05-29:
Vi havde virkelig ønsket, at det var det redskab, der blev skabt, og derfor har vi altså følt os nødsaget til stille dette ændringsforslag for at markere, at det er det, vi ønsker skal vedtages, og derudover har vi et ændringsforslag, der vedrører årlig redegørelse om status for fremdriften i ligelønssagen. Vi synes, det er klart utilfredsstillende, at vi første gang får en redegørelse i 2003.
Anders Fogh Rasmussen (V), 2004-10-05:
Lovforslaget skal endvidere sikre en mere effektiv håndhævelse af forbuddene i loven ved, at forbuddet mod bindende videresalgspriser foreslås præciseret, ligesom det foreslås, at dominerende virksomheder i særlige tilfælde, og når der foreligger konkrete klager, skal kunne påbydes at indsende generelle samhandelsbetingelser for handelspartnere på det danske marked til Konkurrencestyrelsen.
Poul Nyrup Rasmussen (S), 1997-10-07:
I forlængelse af de seneste års lov og orden-initiativer vil det blive undersøgt, hvorvidt der er mulighed for på en afbalanceret måde at udvide bestemmelserne i miljøbeskyttelseslovens § 39a om sikkerhedsstillelse til at omfatte flere situationer, hvor der er risiko for, at virksomheder påfører det offentlige store udgifter til oprydning.
Dorte Bennedsen (S), 2000-05-04:
Så burde det være en banalitet at sige det, men som flygtningedebatter ofte udvikler sig i denne sal, vil jeg i hvert fald gerne for vores vedkommende understrege, at UNHCR også i deres skrivelse har sagt, at frivillighedsprincippet i tilbagevendelsen bør være det helt dominerende.
Lisbeth Bech Poulsen (SF), 2019-04-12:
Konkurrence- og Forbrugerstyrelsen fastslog også, at konkurrencen på markedet er rigtig, rigtig dårlig – og derfor får forbrugerne jo heller ikke de bedste og billigste produkter – og fastslog også, at det simpelt hen er en integreret del af forretningsmodellen at gå efter dårlige betalere, fordi 30 pct. af indtjeningen kommer fra morarenter, strafrenter, udsættelsesgebyrer og andet.
Pia Kristensen (DF), 2002-01-22:
Til sidst vil jeg sige, at vi ikke er afvisende over for forslaget, som skal erstatte de nuværende regler om tilskud, men om modellen, som SF fremlægger her i dag, er den rigtige, vil vi gerne være med til at diskutere i det videre udvalgsarbejde. Så vil jeg også godt slå fast, at Dansk Folkeparti mener, at kunstig befrugtning og adoption skal sidestilles.
Victoria Velasquez (EL), 2021-05-04:
Selv da jobcentrene blev lukket, selv da store dele af vores samfund blev lukket ned, selv når vi kunne se, at arbejdsløshedstallene buldrede i vejret, mente Dansk Folkeparti jo ikke i forhold til nogle dem, som er mest på kanten af arbejdsmarkedet, at vi skulle hjælpe dem og suspendere 225-timersreglen.
Mette Frederiksen (S), 2021-03-02:
Jeg har lige været på besøg – godt nok kun virtuelt på en iPad – på Nordic Sugar og talt med alle de medarbejdere, der har arbejdet på den her fabrik igennem rigtig mange år, og som bor i lokalområdet, og som jo ville risikere at gå direkte ud i arbejdsløshed, nogle faglærte, nogle ufaglærte, hvis den virksomhed bare lukkede ned.
Anders Fogh Rasmussen (V), 2003-03-25:
Jeg er ikke i stand til at sige, hvem det så præcis er, der skulle have truffet hvilke beslutninger, men jeg slår bare fast, at naturligvis er det en ganske utilfredsstillende situation, at hærchefen er forsvundet, at vi ingen informationer har om, under hvilke omstændigheder det er sket, eller hvor han i dag befinder sig.
Anne Paulin (S), 2020-11-06:
I en fremtid, hvor vi ved at vi har brug for en markant udbygning af vores elinfrastruktur, er det et godt redskab, der kan være med til at gøre det lettere for markedsaktører at byde ind med fleksibilitetsydelser og gøre den grønne omstilling mere effektiv.
Mette Thiesen (NB), 2022-04-29:
For det handler jo grundlæggende set om det, vi har drøftet rigtig mange gange hernede i salen, nemlig at man kan risikere at tabe i det, jeg plejer at kalde postnummerlotteriet på handicapområdet, altså at man simpelt hen havner i en kommune, hvor man ikke får den hjælp, man har krav på, hvor kassetænkningen i høj grad erstatter synet på det hele menneske, og det har vi også rigtig længe været optaget af at få gjort noget ved.
Yvonne Herløv Andersen (CD), 1998-12-09:
Det, som idrætsudøveren kan drage nytte af, er jo, at EPO forøger antallet af røde blodlegemer og dermed giver mulighed for en øget iltoptagelse i muskelvævet, hvad der jo i almindelighed skal ske igennem sej træning, men man får altså en nemmere genvej ved at bruge EPO.
Peter Hummelgaard Thomsen (S), 2019-01-17:
Derfor har vi en diskussion om, hvordan vi mest effektivt løser problemerne, og den model, som hr. Søren Søndergaard foreslår – og som jeg godt kan forstå lyder attraktiv lige nu og her – vil jo samtidig også være et grundlæggende brud på de principper, der er i det indre marked.
Anni Svanholt (SF), 2000-05-05:
Det er klart, at de offentlige myndigheder, både kommuner og amter, skal gøre deres arbejde i denne sag, og det er bl.a. derfor, jeg har rejst sagen gentagne gange over for miljø- og energiministeren for at få kommunerne og for så vidt også amterne til at føre det tilsyn.
Anders Fogh Rasmussen (V), 2004-02-03:
Men der var vores begrundelse nøjagtig den samme, som da den radikale udenrigsminister, hr. Niels Helveg Petersen, i 1998 begrundede en lignende dansk deltagelse ved at sige, at det forekommer særlig indlysende, når talen er om forbud mod besiddelse og brug af biologiske og kemiske våben, der frembyder en åbenbar trussel mod freden i regionen.
Søren Espersen (DF), 2008-05-22:
Nogle af vores allernærmeste samarbejdspartnere og venner er som nævnt Saudi-Arabien, hvor de har et rædselsfuldt styre, der fuldt ud kan måle sig med det kinesiske, altså hvor man hugger hænderne af folk, hvis de stjæler en kuglepen eller kommer til at sige noget forkert om Koranen osv. - meget forfærdelige styrer rundtomkring i verden.
Helene Liliendahl Brydensholt (ALT), 2023-11-09:
Der er f.eks. heste, som man mener ikke har det godt der, og det er der nogle partier der går meget op i, men samtidig kan de så stemme imod et beslutningsforslag, som Alternativet, Enhedslisten og SF fremsatte i foråret, om at lave et varigt forbud mod at have mink i bittesmå bure, hvor en mink står på en plads, der svarer til det her A4-ark.
Thor Pedersen (V), 2002-04-17:
Regeringens udgangspunkt for forhandlingerne er derfor for det første at understøtte skattestoppet, dernæst at sikre en udvikling i de offentlige udgifter, der er i overensstemmelse med de overordnede målsætninger, og at sikre en fortsat effektivisering af driften til gavn for borgerne.
Martin Henriksen (DF), 2009-02-17:
Så det er derfor, vi appellerer til Venstre og Det Konservative Folkeparti om, at de nu griber chancen og siger, at nu nedsætter vi den kriminelle lavalder, så vi en gang for alle kan sætte klart ind over for den hårdkogte gruppe af unge, som har behov for mere konsekvens og for sanktioner.
Line Barfod (EL), 2003-05-27:
Vi er bange for, at der kommer yderligere nedskæringer på det her område, og at man yderligere vil forringe vilkårene, men vi håber, at det forslag til vedtagelse og den debat, der har været her i dag, kan være med til at sikre, at det i hvert fald ikke bliver de demente, det går ud over, og vi vil arbejde for, at man i det hele taget ikke forringer vilkårene på det her område.
Thor Pedersen (V), 2002-04-10:
Det er det, der ligger i det tilsagn, at det bliver en anden form for parlamentarisk arbejde, og det giver også muligheden for, at der er en større vægtning og mulighed for en anden politisk stillingtagen til den fleksibilitet, der vil ligge inden for nogle veldefinerede rammer, altså den ramme, som den enkelte minister kender som udgangspunkt.
Christian Langballe (DF), 2014-06-03:
Det er vel nærmest umuligt at finde et normalt tænkende menneske, der abonnerer på den slags, og udtrykket er da også kommet til først og fremmest at blive brugt politisk og ideologisk i en sammenhæng med en brændemærkning og umuliggørelse af modstandere af den massive indvandring, der har fundet sted gennem årene.
Søren Pape Poulsen (KF), 2020-01-21:
Den store udfordring her bliver selvfølgelig også, hvordan vi kommer til at prioritere de ressourcer, der er, for vi skal have noget mere politi, og hvordan vi sikrer, at der fortsat er specialiserede enheder, også i Rigspolitiet, samtidig med at vi støtter det lokale.
Karen Hækkerup (S), 2006-04-21:
Vi er som sagt positivt indstillet over for lovforslaget og en centralisering af tinglysningsretten, og vi ser frem til drøftelserne i udvalget, herunder drøftelserne af rettens placering og en nærmere afklaring af de personalemæssige konsekvenser af lovforslaget.
Naser Khader (NY), 2008-04-21:
I Ny Alliance er vi enige i, at problemet med kamphunde er stigende og skal bekæmpes, men vi kan ikke støtte Socialdemokraternes beslutningsforslag af flere grunde - grunde, som flere ordførere har været inde på tidligere; bl.a. er beslutningsforslaget meget bureaukratisk og begrænser sig kun til én race, nemlig muskelhunde, hvad det så end er.
Rasmus Prehn (S), 2016-11-23:
Og hvis ministeren er med på at give den undskyldning, vil ministeren så løfte sløret for, hvad regeringens politik vil være fra nu af og fremadrettet for at sikre, at de her problemer, der er, bliver løst hurtigst muligt, at pendlerne kommer til at lide mindst muligt under dem, og at vi på lang sigt når dertil, hvor vi får et mere tidssvarende jernbanesystem?
Frode Sørensen (S), 2001-10-25:
en situation, hvor en ejerbolig, der var anskaffet før 1. juli 1998, som er vurderet til 1 mio. kr., ikke var solgt inden for de to måneder, og i det tilfælde ville ejendomsværdiskatten for de to måneder udgøre i alt 1.333 kr. Større beløb er der altså ikke tale om.
Birgitte Vind (S), 2021-01-13:
Men jeg er altså ikke bekendt med det, og jeg kan heller ikke se ud af det materiale, som Dansk Folkeparti henviser til i beslutningsforslaget, om det henviser til konkrete sager, hvor kommuner efter den 7. juli 2019 har undladt at indhente straffeattester, og hvor der efterfølgende er ansatte i ældreplejen, der har begået noget ulovligt, der ville kunne have været forhindret, hvis der havde været et krav om indhentelse af straffeattester.
Lars-Emil Johansen (SIU), 2004-09-07:
Et forslag kunne være, at vi nu overvejer at ændre bloktilskuddet til en lejeaftale, hvor Danmark simpelt hen betaler det grønlandske folk, dels for medejerskab til råstofferne i Grønlands undergrund og dels for retten til at stille områder af vores land til rådighed for fremmede militærmagter.
Lene Espersen (KF), 2013-04-09:
Et af de steder, hvor der faktisk er en fælles interesse, er med hensyn til at bekæmpe de transnationale trusler, og her er det jo værd at fokusere på politisamarbejdet og den bekæmpelse af terrorisme og ikke mindst bekæmpelse af narkotikahandel, som finder sted.
Pernille Rosenkrantz-Theil (S), 2021-11-17:
Når jeg tænker på, hvor mange kræfter vi har brugt i forbindelse med elevfordelingsforhandlingerne på at snakke om, hvordan vi sikrer, at det er elevens eget ønske – altså, hører jeg bedst til på Christianshavns Gymnasium, eller hører jeg mere til på Ørestad Gymnasium? – for det har vi faktisk brugt rigtig mange kræfter på, og når man så tænker på, hvor lille mulighed der er for den her gruppe i forhold til frit valg, så skulle vi skamme os.
Tina Petersen (DF), 2010-05-20:
Vi mener, at det vil branchen gøre helt af sig selv, hvis det er muligt, og såfremt der er udsigt til en god økonomi i sådanne projekter, men vi mener, at vi bør spørge industrien, om der er noget mere konkret, som de ønsker vi herinde kan gøre, så vi ikke haster en beslutning igennem ud fra et beslutningsforslag.
Søren Egge Rasmussen (EL), 2025-05-13:
Der findes ældre mennesker, som bor i en bolig, som er endt med at være lidt for stor, og måske vil nogle gerne flytte hen i en ny andelsbolig, hvor der er plads til fællesskab, og hvor der var mulighed for, at man kunne leje en del af bygningen, hvis man får besøg af pårørende, altså at der er et fællesskab, hvor man tager hensyn til hinanden og hjælper hinanden.
Anita Knakkergaard (DF), 2010-05-11:
Med hensyn til at installere automatiske brandalarmeringsanlæg i boliger, hvor der bor ældre visiterede borgere, mener vi selvfølgelig ikke, at de skal gå direkte til alarmcentralen, men at alarmen bør ske over det interne røgalarmsanlæg, der går ind på personalets dæktelefoner, hvilket giver beboerne langt den hurtigste hjælp.
Thomas Jensen (S), 2009-03-31:
Spørgsmålet er så: Hvorfor stemmer Det Konservative Folkeparti så ikke for ændringsforslaget, når vi fra oppositionen allerede nu siger, at vi vil afsætte 3 mia. kr. til at gennemføre beskæftigelses- og energibesparende foranstaltninger?
Sophie Hæstorp Andersen (S), 2010-02-10:
Og man må konstatere, at folk har arbejdet så meget, at de fyringer ikke bare har været uundgåelige i 2009, men at de også vil være uundgåelige i 2010, fordi budgetterne jo ikke bliver genåbnet, så vidt jeg kan forstå på sundhedsministeren og finansministeren her i dag.